CELEX: 32019D0544
Language: sl
Date: 2019-04-03 00:00:00
Title: Izvedbeni sklep Komisije (EU) 2019/544 z dne 3. aprila 2019 o spremembi Izvedbenega sklepa (EU) 2018/2031 o določitvi, da je regulativni okvir, ki se uporablja za centralne nasprotne stranke v Združenem kraljestvu Velika Britanija in Severna Irska, za omejeno obdobje enakovreden v skladu z Uredbo (EU) št. 648/2012 Evropskega parlamenta in Sveta (Besedilo velja za EGP.)

4.4.2019   
               
               
                  SL
               
               
                  Uradni list Evropske unije
               
               
                  L 95/9
               
            
         IZVEDBENI SKLEP KOMISIJE (EU) 2019/544
         z dne 3. aprila 2019
         o spremembi Izvedbenega sklepa (EU) 2018/2031 o določitvi, da je regulativni okvir, ki se uporablja za centralne nasprotne stranke v Združenem kraljestvu Velika Britanija in Severna Irska, za omejeno obdobje enakovreden v skladu z Uredbo (EU) št. 648/2012 Evropskega parlamenta in Sveta
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) ter zlasti člena 25(6) Uredbe,
         ob upoštevanju naslednjega:
         
                     (1)
                  
                  
                     V skladu s členom 2 Izvedbenega sklepa Komisije (EU) 2018/2031 (2) se ta sklep začne uporabljati en dan po datumu, na katerega Pogodbi prenehata veljati za Združeno kraljestvo Velika Britanija in Severna Irska (v nadaljnjem besedilu: Združeno kraljestvo) in v njem v skladu s členom 50(3) Pogodbe o Evropski uniji, razen če do navedenega datuma začne veljati sporazum o izstopu ali se podaljša dveletno obdobje iz člena 50(3) Pogodbe o Evropski uniji.
                  
               
                     (2)
                  
                  
                     Evropski svet je 22. marca 2019 v dogovoru z Združenim kraljestvom sprejel Sklep (EU) 2019/476 (3) o podaljšanju obdobja iz člena 50(3) Pogodbe o Evropski uniji. Posledično drugi pogoj za začetek uporabe Izvedbenega sklepa (EU) 2018/2031, in sicer, da se dvoletno obdobje iz člena 50(3) Pogodbe o Evropski uniji ne podaljša, ne bo izpolnjen.
                  
               
                     (3)
                  
                  
                     Vendar razlogi, na katerih temelji Izvedbeni sklep (EU) 2018/2031, obstajajo ne glede na kakršno koli podaljšanje obdobja iz člena 50(3) Pogodbe o Evropski uniji. V primeru izstopa brez dogovora po podaljšanem obdobju ostajajo prisotna zlasti morebitna tveganja v zvezi s finančno stabilnostjo Unije in njenih držav članic. Zato bi se Izvedbeni sklep (EU) 2018/2031 moral uporabljati, če Združeno kraljestvo izstopi iz Unije brez dogovora.
                  
               
                     (4)
                  
                  
                     Izvedbeni sklep (EU) 2018/2031 bi bilo zato treba ustrezno spremeniti.
                  
               
                     (5)
                  
                  
                     Ta sklep bi moral začeti veljati čim prej za zagotovitev, da se uporablja v primeru, če Združeno kraljestvo izstopi iz Unije brez dogovora o izstopu po izteku obdobja iz člena 50(3) Pogodbe o Evropski uniji, kot ga je Evropski svet podaljšal 22. marca 2019.
                  
               
                     (6)
                  
                  
                     Ukrepi iz tega sklepa so v skladu z mnenjem Evropskega odbora za vrednostne papirje –
                  
               SPREJELA NASLEDNJI SKLEP:
         
            Člen 1
            Tretji odstavek člena 2 Izvedbenega sklepa (EU) 2018/2031 se nadomesti z naslednjim:
            
               „Vendar se ta sklep ne uporablja, če do datuma iz drugega odstavka tega člena začne veljati sporazum o izstopu, sklenjen z Združenim kraljestvom Velika Britanija in Severna Irska v skladu s členom 50(2) Pogodbe o Evropski uniji.“
            
         
         
            Člen 2
            Ta sklep začne veljati dan po objavi v Uradnem listu Evropske unije.
         
         
            V Bruslju, 3. aprila 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 201, 27.7.2012, str. 1.
         
            (2)  Izvedbeni sklep Komisije (EU) 2018/2031 z dne 19. decembra 2018 o določitvi, da je regulativni okvir, ki se uporablja za centralne nasprotne stranke v Združenem kraljestvu Velika Britanija in Severna Irska, za omejeno obdobje enakovreden v skladu z Uredbo (EU) št. 648/2012 Evropskega parlamenta in Sveta (UL L 325, 20.12.2018, str. 50).
         
            (3)  Sklep Evropskega sveta (EU) 2019/476, sprejet v dogovoru z Združenim kraljestvom, z dne 22. marca 2019 o podaljšanju obdobja na podlagi člena 50(3) PEU (UL L 80 I, 22.3.2019, str. 1).